
Stresszgranulum képződést befolyásoló vegyületek azonosítása nagy áteresztőképességű módszerrel

Az eukarióta sejtszervecskék kevésbé ismert képviselői az ún. membrán nélküli
organellumok, melyeket nem határol lipid kettősmembrán. Ezek RNS-ek és RNS-kötő
fehérjék kondenzátumai, melyek a folyadék-folyadék fáziselkülönülés folyamatában jönnek
létre kiválva a sejtplazma összetevői közül, de megőrízve folyadékszerű viselkedésüket.
Egyik típusuk a stressz granulum (SG), amely az integrált stresszválasz részeként oxidatív,
hő, ER-stressz vagy vírusfertőzés hatására alakul ki a citoszólban. Szerepe a transzláció
gátlása, jelátviteli folyamatok elemeinek kondenzálása vagy szekvesztrálása, mely által
hozzájárul, hogy a sejt túlélje a stresszkörülményeket. Esszenciális összetevőjük a nem
tisztázott funkciójú G3BP1 (Ras-GTPase-activating protein SH3 domain binding) fehérje,
mely az organellum markereként használható. A SG szerepet játszik a szaporodásuk során
folyamatos stresszállapotnak kitett ráksejtek túlélésében, ill. számos neurodegeneratív
betegségben az idegsejtekben kialakuló fehérjeaggregáció gócpontjainak tekintik őket.
Mindezek alapján a SG-ok létrejöttét, működését befolyásoló vegyületeknek terápiás
jelentőségűe lehet. Célunk volt egy olyan sejtmodell létrehozása, melynek segítségével
mikroszkópos vizsgálat és képanalízis révén kiszűrhetők SG-ok összeállását, szétszerelődését
befolyásoló vegyületek, melyek további vizsgálatra érdemesek. Lentivirális transzdukció
révén létrehoztunk egy G3BP1-EGFP fúziós fehérjét stabilan kifejező U-2 OS sejtvonalat,
amely a sejtmag azonosíthatósága érdekében hiszton H2A-mCherry-t is expresszál. A sejteket
egy klinikai használatban lévő gyógyszereket tartalmazó vegyületkönyvtár (Screen-Well®
FDA Approved Drug Library-V2) vegyületeivel kezeltük, majd NaO 2 As-tel indukáltuk a SG
képződést. Automatizált mikroszkópiával és képelemző szoftverrel sejtenkénti analízist
végezve vizsgáltuk a SG-ok kialakulását és morfológiáját. Eddig kb. 240 vegyületből 3 SG-
gátló molekulát azonosítottunk, melyek közül a doxorubicin és a daunorubicin már szerepel
az irodalomban. Új, még nem közölt gátló vegyület az arany (I)-tartalmú tioredoxin-reduktáz
I inhibitor auranofin, melyet reumatoid artritisz kezelésére használnak. További vizsgálataink
célja a vegyületkönyvtár szűrésének folytatása, ill. a hit szerek vizsgálata a sejtek
életképességét, stressztűrését módosító hatásuk tekintetében. Az így szelektált vegyületek
alkalmazhatók lehetnek a klinikai terápiában, vagy molekuláris célpontokra hívhatják fel a
figyelmet ilyen szerek tervezéséhez.



